Andrej Fogaš

náhľad|Neoficiálny biskupský erb, vytvorený na základe požiadaviek biskupa Fogaša
Mgr. Andrej Bazil Mária Fogaš (* 9. december 1945, Šarišská Trstená – † 15. máj 2025, Prešov) bol slovenský tajný biskup a bazilián, vysvätený taktiež tajným biskupom ThDr. Nikodémom Mikulášom Krettom (ktorý bol počas komunizmu provinciálom baziliánov v Československu) a tajným biskupom Antonom Novobilským dňa 26. júna 1981 na Sviatok Najsvätejšieho Srdca Ježišovho.

 Životopis 
náhľad|Hrob biskupa Fogaša v Šarišskej Trstenej
Biskup Andrej Fogaš pochádzal z 11 detí a z veľmi religióznej rodiny. Jeho otec sa angažoval ako spevák na púťach v Levoči. Narodil sa v Šarišskej Trstenej 9. decembra 1945 a do ľudovej školy chodil v obci Proč, Chmeľov a Kračunovce. V štúdiu pokračoval na SVŠ v Giraltovciach, odkiaľ sa po maturite hlásil do kňazského seminára v Bratislave. Tam nebol pre numerus clausus prijatý (prijímali iba 24 uchádzačov z vyše 90). Nato nastúpil na výkon základnej vojenskej služby na 26 mesiacov. Po jej absolvovaní pracoval ako robotník v oceliarňach Kunčice Ostrava, kde pôsobil ako kontrolór súčiastok. V roku 1967 sa mu s podporou niekoľkých spriaznených a cirkvi oddaných ľudí podarilo nastúpiť do seminára, kde vynikal svojou znalosťou latinčiny, gréčtiny a filozofie. Za diakona ho vysvätil 18. mája 1972 biskup Hlouch, keďže na Slovensku už v tom čase nebolo ani jedného oficiálneho biskupa (biskup Lazík zomrel v roku 1969 a biskup Gábriš bol menovaný až v roku 1973). Za kňaza ho prišiel z Čiech vysvätiť kardinál Trochta 18. júna 1972. Táto absencia biskupov na Slovensku predznamenala silný rozmach podzemnej cirkvi, ktorú podporoval popri svojej činnosti v pastorácii aj mladý kňaz Andrej Fogaš. Na jeho kňazskú vysviacku prišiel aj jeho bratranec, apoštolský vyslanec v Bagdade Mons. ICDr. Štefan Fogaš. Tohto po troch návštevách ČSSR, ktoré absolvoval vďaka diplomatickému pasu, našli zavraždeného (podľa výpovede biskupa Fogaša, oficiálne stanovisko smrti je náhle úmrtie) vo veku 49 rokov na apoštolskej nunciatúre v Paríži 28. marca 1974. Andrej Fogaš si bol preto vedomý, o čo všetko v cirkvi v ČSSR ide. Pôsobil najskôr ako kaplán v rokoch 19721975 v Bardejove, neskôr ako farár v Turanoch nad Ondavou. Tu mal čulé styky s biskupom ThDr. Nikodémom Mikulášom Krettom a bol vysvätený rok po biskupovi Antonovi Novobilskom v roku 1981 ako biskup záložník. Vo svojom živote ordinoval za kňaza iba dvoch slobodných mužov. Po pôsobení v Turanoch biskup Fogaš pracoval vo farnosti Hraň (19821990), Vechec (19901995) a Žilina (1995). Na žiadosť arcibiskupa Alojza Tkáča podpísal prehlásenie o zrieknutí sa biskupských funkcií. V rokoch 1995 až 1996 absolvoval ročný noviciát v Ríme, kde však pre uvoľnené mravy v komunite odmietol zložiť rehoľné sľuby a vrátil sa na Slovensko. Tu bol poslaný do obnovovaného domu Komunity Kráľovnej pokoja v Radošine, ktorá sa zaoberala resocializáciou mládeže z ústavnej starostlivosti. V provizórnych a náročných podmienkach pomáhal v rokoch 19961999 pri fungovaní centra a duchovne sprevádzal mladých ľudí pri ich vstupovaní do dospelosti a pastoračne vypomáhal v okolitých farnostiach. Po náročnej a vyčerpávajúcej službe bol povolaný do farnosti Lenartov, kde ako farár pôsobil nasledujúcich takmer 15 rokov. Od roku 2013 do svojej smrti bol na dôchodku v Kňazskom domove vo Veľkom Šariši.

 Kňazské pôsobenie 
Po skončení štúdia teológie na Cyrilometodskej bohosloveckej fakulte UK v Bratislave ho 18. júna 1972 v Bratislave vysvätil litoměřický biskup Štěpán Trochta za kňaza. V rokoch 19721974 bol kaplánom v Bardejove, v rokoch 19751982 administrátorom farnosti Turany nad Ondavou v okrese Stropkov, v rokoch 19821990 pôsobil vo farnosti Hraň v trebišovskom okrese. V rokoch 19901995 bol farárom vo farnosti Vechec vo vranovskom okrese. V rokoch 19951997 bol v Ríme na formačno-študijnom pobyte. Od roku 1997 pôsobil v Lenartove v bardejovskom okrese.

 Referencie 

Kategória:Narodenia 9. decembra
Kategória:Narodenia v 1945
Kategória:Úmrtia 15. mája
Kategória:Úmrtia v 2025
Kategória:Tajne svätení biskupi v Česko-Slovensku
Kategória:Osobnosti zo Šarišskej Trstenej